โคเปนเฮเกน

**โคเปนเฮเกน** (;  *เคอเปิมเฮาน์*, ) เป็นเมืองหลวงและเมืองที่ใหญ่ที่สุดของประเทศเดนมาร์ก โดยมีประชากรประมาณ 660,000 คน และ 1.4 ล้านคนในเขตเมือง กรุงโคเปนเฮเกนเป็นที่ตั้งของศูนย์กลางการเมือง, เศรษฐกิจ และวัฒนธรรมของประเทศ มีพื้นที่ตั้งอยู่บนเกาะเชลลันด์ และอาแมเยอร์ซึ่งแยกจากเมืองมัลเมอ ประเทศสวีเดนผ่านช่องแคบเออเรซุนด์ โดยมีสะพานเออเรซุนด์เชื่อมพรมแดนทางบกและทางรถไฟระหว่างสองเมือง

เดิมทีโคเปนเฮเกนเป็นหมู่บ้านชาวประมงของชาวไวกิง ถูกสร้างขึ้นเมื่อราว ๆ ศตวรรษที่ 10 บนพื้นที่ใกล้เคียงกับบริเวณ *Gammel Strand* ในปัจจุบัน ต่อมา เมืองนี้กลายเป็นเมืองหลวงของเดนมาร์กในช่วงต้นศตวรรษที่ 15 และมีสถานะเป็นเมืองหลวงโดยพฤตินัยของสหภาพคาลมาร์ในช่วงศตวรรษที่ 16 และยังเป็นที่พำนักของพระมหากษัตริย์ซึ่งปกครองดินแดนส่วนใหญ่ในภูมิภาคนอร์ดิกยุคใหม่ โดยเป็นส่วนหนึ่งของสมาพันธรัฐร่วมกับสวีเดนและนอร์เวย์ โคเปนเฮเกนเจริญรุ่งเรื่องจนกลายเป็นศูนย์กลางทางวัฒนธรรมและเศรษฐกิจของสแกนดิเนเวียในสมัยฟื้นฟูศิลปะวิทยา เมื่อถึงศตวรรษที่ 17 เมืองนี้ได้กลายเป็นศูนย์กลางที่เรืองอำนาจในภูมิภาค โดยเป็นศูนย์กลางของรัฐบาลและกลาโหมของเดนมาร์ก ก่อนที่จะได้รับผลกระทบใหญ่หลวงจากมหาสงครามเหนือและอัคคีภัยครั้งใหญ่ ทว่ามีความพยายามในการบูรณะเมืองขึ้นใหม่ซึ่งรวมถึงการก่อสร้างสถานที่สำคัญอย่างเฟรเดอริกสตาเดน กลุ่มอาคารที่มีจุดเด่นด้านสถาปัตยกรรมรอกโกโกที่โดดเด่นที่สุดแห่งหนึ่งในยุโรป ร่วมถึงสถานที่สำคัญทางวัฒนธรรมอย่างโรงละครรอยัลเดนมาร์ก และสถาบันวิจิตรศิลป์แห่งราชอาณาจักรเดนมาร์ก เมืองนี้ยังกลายเป็นศูนย์กลางการค้าทาสของเดนมาร์กในช่วงเวลานี้ ต่อมา โคเปนเฮเกนถูกโจมตีโดยกองเรือของสหราชอาณาจักรในสงครามนโปเลียน ก่อนจะเข้าสู่ยุคทองของเดนมาร์กซึ่งเริ่มนำสถาปัตยกรรมนีโอคลาสสิกอันโดดเด่นมาใช้ ภายหลังสงครามโลกครั้งที่สอง แผนการวางผังเมืองแบบห้านิ้วของรัฐบาลได้พัฒนาระบบขนส่งสาธารณะในเมือง รวมทั้งพัฒนาพื้นที่อยู่อาศัยและย่านธุรกิจตามเส้นทางรถไฟในเมือง 5 เส้นทางซึ่งมีต้นทางจากใจกลางเมือง

นับตั้งแต่ช่วงเปลี่ยนผ่านเข้าสู่ศตวรรษที่ 21 กรุงโคเปนเฮเกนมีการพัฒนาเมืองทั้งในด้านความเจริญและวัฒนธรรมอย่างต่อเนื่อง โดยได้รับการสนับสนุนจากรัฐบาลในการลงทุนโครงสร้างพื้นฐาน เมืองนี้เป็นศูนย์กลางทางวัฒนธรรม เศรษฐกิจ และการปกครองของเดนมาร์ก เป็นหนึ่งในศูนย์กลางทางการเงินที่สำคัญของภูมิภาคยุโรปเหนือโดยมีตลาดหลักทรัพย์โคเปนเฮเกนทำหน้าที่ขับเคลื่อนเศรษฐกิจ เศรษฐกิจของโคเปนเฮเกนมีการพัฒนาอย่างรวดเร็วในภาคบริการ โดยเฉพาะอย่างยิ่ง ความคิดริเริ่มด้านเทคโนโลยีสารสนเทศ เภสัชกรรม และเทคโนโลยีสะอาด และนับตั้งแต่สะพานเออเรซุนด์ก่อสร้างแล้วเสร็จ โคเปนเฮเกนมีบทบาทในการบูรณาการความร่วมมือกับเมืองของสวีเดนอย่างสกัวเนอ รวมถึงเมืองใหญ่อย่างมัลเมอเพื่อร่วมกันพัฒนาภูมิภาคเออเรซุนด์ 

ด้วยสะพานหลายแห่งที่เชื่อมระหว่างเขตต่าง ๆ ทำให้ทิวทัศน์ของเมืองนี้โดดเด่นด้วยสวนสาธารณะ, ทางเดินเล่น, และพื้นที่พักผ่อนริมแม่น้ำ สถานที่สำคัญของกรุงโคเปนเฮเกน เช่น สวนสนุกทิโวลี, เงือกน้อย (รูปปั้น), พระราชวังอมาเลียนบอร์ก อันเป็นที่ประทับของราชวงศ์เดนมาร์ก, พระราชวังคริสเตียนสบอร์ก, ปราสาทโรเซนบอร์ก, โบสถ์เฟรเดอร์ริก และพิพิธภัณฑ์ประวัติศาสตร์และศิลปะ รวมถึงภัตตาคารและไนต์คลับซึ่งดึงดูดนักท่องเที่ยวจำนวนมาก โคเปนเฮเกนยังมีจุดเด่นในการอนุรักษ์สิ่งแวดล้อม และพลังงานสะอาด โคเปนเฮเกนได้รับการยกย่องเป็นเมืองหลวงทางวัฒนธรรมของยุโรปใน ค.ศ. 1996

โคเปนเฮเกนเป็นที่ตั้งของมหาวิทยาลัยโคเปนเฮเกน, มหาวิทยาลัยเทคนิคแห่งเดนมาร์ก, โรงเรียนธุรกิจโคเปนเฮเกน และมหาวิทยาลัยไอทีแห่งโคเปนเฮเกน โดยมหาวิทยาลัยโคเปนเฮเกนนั้นก่อตั้งใน ค.ศ. 1479 ถือเป็นสถานศึกษาที่เก่าแก่ที่สุดในประเทศ และหนึ่งในสถาบันเก่าแก่ของทวีปยุโรป โคเปนเฮเกนเป็นที่ตั้งของสโมสรฟุตบอลโคเปนเฮเกน และสโมสรฟุตบอลบรอนด์บีซึ่งลงเล่นในเดนิชซูเปอร์ลีกา ลีกสูงสุดของฟุตบอลเดนมาร์ก งานวิ่งประจำปีอย่างโคเปนเฮเกนมาราธอนได้รับความสนใจจากนักวิ่งทั่วโลก ซึ่งจัดแข่งขันต่อเนื่องมาตั้งแต่ ค.ศ. 1980 โคเปนเฮเกนยังเป็นหนึ่งในเมืองที่เป็นมิตรกับจักรยานที่สุดในโลก และเป็นหนึ่งในเมืองที่มีคุณภาพการขนส่งสาธารณะดีที่สุดของโลก *"Movia"* เป็นบริษัทขนส่งมวลชนที่ให้บริการทั่วภูมิภาคเดนมาร์กตะวันออกยกเว้นบอร์นโฮล์ม รถไฟใต้ดินโคเปนเฮเกนซึ่งเปิดตัวใน ค.ศ. 2002 ให้บริการในใจกลางกรุงโคเปนเฮเกน รถไฟ S-train, Lokaltog และเครือข่าย Kystbanen ให้บริการและเชื่อมต่อระหว่างใจกลางกรุงโคเปนเฮเกนกับเขตเมืองที่อยู่ไกลออกไป ให้บริการผู้โดยสารประมาณ 2.5 ล้านคนต่อเดือน ท่าอากาศยานโคเปนเฮเกนยังเป็นท่าอากาศนานที่พลุกพล่านที่สุดในภูมิภาคนอร์ดิกในแง่จำนวนผู้โดยสาร โคเปนเฮเกนมักได้รับการจัดอันดับจากนานาชาติในฐานะหนึ่งในเมืองที่น่าอยู่ที่สุดของโลกมาตลอด

## อ้างอิง

## แหล่งข้อมูลอื่น
* 
* VisitCopenhagen.dk – Official VisitCopenhagen tourism website

หมวดหมู่:เมืองหลวงในทวีปยุโรป
หมวดหมู่:เมืองหลวงทางวัฒนธรรมของยุโรป
หมวดหมู่:เมืองในประเทศเดนมาร์ก
หมวดหมู่:เกาะเชลลันด์